Heidi Grande Røys (Sosialistisk Venstreparti), 2009-05-06:
Den nye offentleglova er ein god reiskap for større openheit i offentleg sektor. Både Justisdepartementet og «mitt» direktorat, Direktoratet for forvaltning og IKT, DIFI, har arrangert og skal arrangere kurs i offentleglova, og Justisdepartementet har laga ein rettleiar til den nye lova. Eit grunnprinsipp i vårt demokrati er at innbyggjarane har rett til innsyn i saksdokumenta til offentleg verksemd. Difor er det viktig å styrkje denne retten, bl.a. for å sørgje for ei brei deltaking i dei demokratiske prosessane. Den nye offentleglova styrkjer nettopp retten til innsyn i offentleg verksemd. Eit døme på det er at journalane til ei rekkje offentlege organ no vil verte tilgjengelege på Internett i ein eigen portal som vi kallar Offentleg elektronisk postjournal, OEP. Det vil heilt opplagt styrkje offentlegprinsippet. Dette vil vere ei nettside for søk i offentlege journalar, og kan brukast av alle innbyggjarane, mot det som i dag er rundt 30 mediehus, som har den typen tilgang til postjournalane i desse organa. Frå OEP kan ein òg tinge innsyn i dokument frå det offentlege. Dei som vert omfatta i fyrste omgang, er: alle departementa og Statsministerens kontor alle dei statlege direktorata som har heile landet som sitt verkeområde alle dei statlege tilsyna som har heile landet som verkeområde fylkesmennene Så har eg den 31. mars i år sendt eit utkast til Statens kommunikasjonspolitikk ut på høyring, med svarfrist 1. juli. Det skal avløyse den noverande informasjonspolitikken og inneheld tre nye prinsipp. Det er prinsippa om openheit, medverknad og det å nå alle relevante innbyggjarar. Så har eg nyleg, den 3. april, fremja stortingsmeldinga «Ei forvaltning for demokrati og fellesskap». Ho inneheld òg ei rekkje prinsipp for korleis statsforvaltninga skal arbeide og vere organisert. «Innsyn» er eit av dei orda som oftast går igjen i meldinga, og vi har brukt plass på nettopp å beskrive ny offentleglov, kva som er nytt i den, og kva krav ho stiller til offentlege verksemder. Meldinga svarer på spørsmål om openheit og innsyn, som eg oppfattar at ligg i representanten sitt spørsmål. FAD si rolle er på ulike måtar å vere ein pådrivar i arbeidet med å utvikle forvaltninga. Vi har lagt stor vekt på å byggje opp eit sentralt forvaltningspolitisk apparat som nettopp skal samle og spreie kunnskap, kartleggje utviklingstrekk, ikkje minst identifisere forbetringsområde innanfor og på tvers av sektorar og gjennomføre fellestiltak der det er naudsynt. DIFI spelar ei sentral rolle i dette og har sett i gang ei rekkje tiltak som verksemder, leiarar og tilsette har nytte av i forhold til kompetanse og når det gjeld å ta brukarane på alvor, men ikkje minst i forhold til openheit. Ut over det førebur vi ei nettbasert oversikt over alle høyringssakene – det har vore mykje diskusjon om lengda på høyringsfristane. Vi lagar no ei nettbasert oversikt kor alle departementa er samla, som både vil gi oversikt over talet på saker og ikkje minst ha ei grunngiving når ein eventuelt vel å bruke mindre enn tre månaders høyringsfrist på sakene som vi sender ut. Det er nokre av dei tiltaka vi no legg til grunn for å sørgje for at vi får ei oppfølging av offentleglova.